MTA uuest aktsioonist võib pikemalt lugeda 4. augusti Äripäevas ilmunud Priit Läti artiklist "Maksuhaldur murdis sõna",mis ilmus pikemas versioonis ka portaalis Raamatupidaja.ee pealkirjaga "Maksuhalduri uus jesuiitlik kampaania võitlemisel maksupettustega kütuseäris". Ei hakka siinkohal seda artiklit ümber jutustama, aga võin kinnitada, et ka EML liikmete hulgas oli mitu kütusekäitlejat, kes said samuti üheleheküljelise mitte just väga põhjalikult motiveeritud korralduse anda tagatis summas x krooni. Pole vist mõtetki mainida selliseid pisiasju, et tagatist on määratud ka käitlejatele, kes müüvad kütust ainult aktsiisilaos (st nende käive maksustatakse 0% määras ja poleks nagu midagi tagada), või et tagatise arvutamisel on aluseks võetud isiku käibedeklaratsioonidel deklareeritud kogu käive, tundmata huvi, kui palju sellest moodustab kütuse müük ja kui palju näiteks moosi müük.